EELNÕU

# JÕELÄHTME VALLAVOLIKOGU

# Otsus

Jõelähtme xx.05.2025 nr …

**Vee-ettevõtjaks määramise ettepanekust keeldumine**

AS Tallinna Vesi esitas 29.01.2025.a Jõelähtme Vallavalitsusele taotluse määrata end ühisveevärgi ja -kanalisatsiooni seaduse (ÜVVKS) § 24 lg 2 alusel Jõelähtme vallas, Rebala külas, Loovälja tee 125 // Jäätmekeskus toodud kinnisasja (katastritunnus 24504:004:0340) osas reovee ärajuhtimise ning puhastamise teenuse osutamiseks vee-ettevõtjaks.

AS Tallinna Vesi põhjendas taotlust asjaoluga, et Loovälja tee 125 // Jäätmekeskus kinnistu on ühendatud AS-le Tallinna Vesi kuuluva ühiskanalisatsiooniga, mille omanikuks sai AS Tallinna Vesi vastavalt Tallinna Linnavolikogu 14.12.2023.a otsusega nr 121 ning mis on ühendatud AS-i Tallinna Vesi Tallinna põhitegevuspiirkonnas oleva ühiskanalisatsiooniga. AS Tallinna Vesi taotles vee-ettevõtjaks määramist eeltoodud tegevuspiirkonnas alates 01.03.2025.

Jõelähtme Vallavalitsus on pöördunud täiendavate asjaolude väljaselgitamiseks ning taotluse lahendamiseks vajaliku informatsiooni saamiseks 04.02.2025.a kirjaga nr 7-1/604-1 AS-i Tallinna Vesi poole, kes vastas oma 06.02.2025.a kirjaga nr 17/2504865-1.

Jõelähtme Vallavalitsus vastas esitatud kirjale oma 18.02.2025.a kirjaga nr 7-1/604-2, kus selgitas, et ÜVVKS § 2 lg 2 kohaselt ei kohaldata seadust veevärgile ja kanalisatsioonile, mis on ette nähtud üksnes tööstus- või tootmisettevõtte vajadusteks ning tõi välja, et ÜVVKS-i seletuskirja kohaselt on ka jäätmekäitlusega tegelevad ettevõtted seaduse mõtte ja eesmärgi kohaselt tööstus- ja tootmisettevõtted. Jõelähtme Vallavalitsus selgitas, et kuivõrd osutab AS Tallinna Vesi Jõelähtme valla kanalisatsioonitorustiku baasil Jõelähtme valla haldusterritooriumil reovee ärajuhtimise ning puhastamise teenust vaid ühele kliendile – AS Tallinna Jäätmete Taaskasutuskeskus, kelle näol on tegemist ÜVVKS § 9 mõttes tööstus- ja tootmisettevõttega - siis ei pea Jõelähtme vald võimalikuks asuda menetlema AS-i Tallinna Vesi poolt esitatud ettepanekut ja taotlust määrata AS Tallinna Vesi Loovälja tee 125 // Jäätmekeskus asuva kinnisasja osas vee-ettevõtjaks.

AS Tallinna Vesi esitas 26.02.2025.a vastuskirja, kus tõi välja, et jääb oma 29.01.2025.a ettepaneku juurde ning taotleb vee-ettevõtja tegevuspiirkonna määramist ning selles piirkonnas vee-ettevõtjaks määramist. Jõelähtme Vallavalitsus pikendas oma 25.03.2025.a kirjaga nr 7-1/604-3 esitatud taotlusele vastamise tähtaega kuni 23.05.2025.

ÜVVKS § 1 lõike 1 kohaselt sätestab ÜVVKS muuhulgas riigi, kohaliku omavalitsuse üksuse, vee-ettevõtja ja tarbija õigused ja kohustused tarbija veega varustamisel ühisveevärgi kaudu ning reovee, sademevee, drenaaživee ning muu pinnase- ja pinnavee ärajuhtimisel ühiskanalisatsiooni kaudu. Sama paragrahvi lõike 2 kohaselt on seaduse eesmärgiks tagada tarbijale kvaliteedinõuetele vastava ühisveevärgi ja -kanalisatsiooni teenuse osutamine mõistliku, põhjendatud ja võrdse kohtlemise põhimõtet järgiva hinnaga.

ÜVVKS § 2 lõike 1 järgi kohaldatakse ÜVVKS-i sademevee, drenaaživee ning muu pinnase- ja pinnavee ärajuhtimisele, kui kohaliku omavalitsuse üksus on sademevee ärajuhtimise ehitised ja seadmed ühisveevärgi ja -kanalisatsiooni arendamise kavaga määranud ühisveevärgi ja -kanalisatsiooni osaks. Sama paragrahvi lõige 2 näeb ette, et ÜVVKS-i ei kohaldata veevärgile ja kanalisatsioonile, mis on ette nähtud üksnes tööstus- või tootmisettevõtte vajadusteks.

Jõelähtme Vallavalitsus selgitas AS-le Tallinna Vesi, et Tallinna Jäätmete Taaskasutuskeskus AS on ÜVVKS-i mõtte ja eesmärgi kohaselt käsitletav kui tööstus- ja tootmisettevõte. AS Tallinna Vesi nõustus oma 26.02.2025.a kirjas selle käsitlusega, mistõttu ei ole Jõelähtme valla hinnangul selles küsimuses vaidlust. Samuti tuleneb vastav tõlgendus üheselt mõistetavalt ka ÜVVKS-i seletuskirjast[[1]](#footnote-1), milles on välja toodud järgnev käsitlus: „*Jäätmekäitlusega tegelevad ettevõtted, kes üksnes võtavad vastu, sorteerivad või vahendavad jäätmeid, seaduseelnõu tähenduses tööstus- ja tootmisettevõtte alla ei kuulu. Küll aga sellised jäätmekäitlusega tegelevad ettevõtted, kes tegelevad lisaks jäätmete kogumisele ja sorteerimisele ka jäätmete töötlemise või põletamisega, on eelnõu kohaselt tööstus- ja tootmisettevõtted*.“ Vaidlust ei ole selles, et Tallinna Jäätmete Taaskasutuskeskus tegeleb lisaks jäätmete kogumisele ja sorteerimisele veel ka jäätmete töötlemise, mistõttu on tegemist ÜVVKS-i mõttes tööstus- ja tootmisettevõttega.

ÜVVKS § 2 lõikest 2 tuleneb seega, et kui tegemist on veevärgi ja kanalisatsiooniha, mis on ette nähtud üksnes tööstus- või tootmisettevõtte vajadusteks, siis ei kuulu ÜVVKS kohaldamisele. Jõelähtme vald on seisukohal, et praegusel juhul on tegemist ÜVVKS § 2 lõikes 2 kirjeldatud olukorraga ning viidatud sättest ning ka ÜVVKS-i eesmärgist ja mõttest ei tulene aluseid, mis võimaldaks praegusel juhul määrata AS-i Tallinna Vesi Jõelähtme vallas taotletavas piirkonnas vee-ettevõtjaks.

Vastuseks Jõelähtme valla vastavale päringule kinnitas AS Tallinna Vesi oma 06.02.2025.a kirjas, et AS Tallinna Vesi ei osuta lisaks Tallinna Jäätmete Taaskasutuskeskus AS-le teistele klientidele Jõelähtme vallas ühisveevärgi või -kanalisatsiooni teenuseid. ÜVVKS § 3 lõike 1 kohaselt on ühisveevärk ja -kanalisatsioon ehitiste ja seadmete süsteem, mille kaudu varustatakse tarbijaid joogiveega ja juhitakse ära ning puhastatakse reo- ja sademevett ning mille projekteeritud jõudlus on vähemalt kümme kuupmeetrit ööpäevas ja mis teenindab vähemalt 50 inimest. Vastavalt AS-i Tallinna Vesi poolt antavale kinnitusele teenindab taotluse aluseks olev torustik üksnes ühte isikut, kelleks on tööstus- ja tootmisettevõttena käsitletav Tallinna Jäätmete Taaskasutuskeskuse AS.

ÜVVKS § 7 kohaselt on tarbija isik, kellele osutatakse ühisveevärgi või -kanalisatsiooni teenust. ÜVVKS eristab tarbijat ja tööstus- ja tootmisettevõtet. Tööstus- ja tootmisettevõte on defineeritud ÜVVKS § 9 lõikes 1. Eelnõu seletuskirja kohaselt on vahetegu oluline, sest tööstus- ja tootmisettevõtetele rakenduvad ÜVVKS alusel hulgaliselt erandeid ning erisätteid.

Nagu eelnevalt välja toodud, on ÜVVKS-i eesmärgiks tagada tarbija veega varustamine ning tarbijalt reovee, sademevee ja muu pinnase- ja pinnavee ärajuhtimine ning seda mõistliku, põhjendatud ja võrdse kohtlemise põhimõtet järgiva hinnaga. Tallinna Jäätmete Taaskasutuskeskuse AS (TJT) ei ole praegusel juhul tarbija, vaid tööstus- ja tootmisettevõte. Seega ei ole põhjendatud, et TJT-le kohalduksid samasugused eelised, nagu nn tavapärasele tarbijale ÜVVKS-i mõttes. TJT näol on tegemist ainsa isikuga, kelle kinnistul tekkivat reovett AS Tallinna Vesi Jõelähtme vallas ära juhib. Asjaolu, et AS-le Tallinna Vesi kuulub torustik, mille kaudu teenindatakse üksnes TJT kinnistul ja tegevuse käigus tekkivat reovett ei tähenda, et oleks põhjendatud määrata AS Tallinna Vesi üksnes toru omandiõiguse tõttu vee-ettevõtjaks. Jõelähtme vallas on ÜVVKS-i alusel määratud vee-ettevõtjaks OÜ Loo Vesi. Jõelähtme vald peab siinkohal vajalikuks ka välja tuua, et analoogsele seisukohale – mille kohaselt ei kohaldu üksnes ühele tootmisettevõttele teenust osutava isiku puhul ÜVVKS-i regulatsioon – on 31.08.2018.a lahendis nr 2-16-18073 asunud ka Tallinna Ringkonnakohus (p 12.2.5.).

Lisaks omab praegusel juhul tähtsust asjaolu, et antud toru kaudu on TJT kinnistult reovee ärajuhtimine toimunud läbi aegade ka varasemalt, s.t ajal, kui kõnealune toru kuulus Tallinna Keskkonna- ja Kommunaalametile. Seega on torustiku kaudu samamoodi reovett TJT poolt ärajuhitud juba pikka aega ning see, et kõnealuse toru omandiõigus muutus, ei too kaasa olukorda, et TJT muutuks tarbijaks või et toru omanikul tekiks õigus saada piirkonna vee-ettevõtjaks.

Jõelähtme Vallavolikogu peab täiendavalt asjakohaseks arvestada ka seda, et vee-ettevõtjaks määramine üksnes ühe isiku – kes on muuhulgas tootmis- ja tööstusettevõte, kes töötleb jäätmeid – teenindamiseks, toob kaasa olukorra, kus üksnes selle isiku teenindamiseks vajaliku torustikuga seotud hooldus- ja korrashoiukulud jääksid kõigi teiste vee-ettevõtja klientidest tarbijate kanda. Kuna AS Tallinna Vesi pakub teenust ka Jõelähtme valla vee-ettevõtjale, siis kandub sama mõju üle ka Jõelähtme valla tarbijatele. Olukord, kus kanalisatsioonitorustik on vajalik vaid ühele jäätmekäitlusteenust osutavale ettevõttele, on kooskõlas ÜVVKS-i ja ka keskkonnaseaduse üldosa seaduses (KeÜS) tooduga see, kui see ettevõte kannab ka tema jaoks vajaliku torustikuga seotud hooldus- ja korrashoiukulud. KeÜS § 12 lõike 1 kohaselt kannab keskkonnahäiringu, -ohu, -riski või -kahju hindamise, vältimise, vähendamise või heastamisega seotud kulud nende põhjustaja, kui seadusest ei tulene teisiti (nn saastaja maksab printsiip). Juhul kui nõustuda AS-i Tallinna Vesi poolse käsitlusega, et vee-ettevõtjaks määramist õigustab üksnes asjaolu, et torustik, mille kaudu osutatakse teenust üksnes ühele tööstus- ja tootmisettevõttele (jäätmekäitlusettevõttele), kuulub AS-le Tallinna Vesi ja sellest piisab, et lugeda AS Tallinna Vesi piirkonnas vee-ettevõtjaks, tooks see olukorra, kus tarbijad maksavad ebaõiglaselt ja vastuolus ÜVVS-s sätestatud põhimõtetega kinni tööstus- ja tootmisettevõtte kulu.

Olles kaalunud kõiki eelnevalt välja toodud olulisi asjaolusid, samuti AS-i Tallinna Vesi ning TJT poolt Jõelähtme valla pöördumistele esitatud vastuseid ja selgitusi ning võttes arvesse ÜVVKS-i eesmärki ja selles toodut, ei toeta Jõelähtme Vallavolikogu AS-i Tallinna Vesi ettepanekut määrata AS Tallinna Vesi Jõelähtme vallas, Rebala külas, Loovälja tee 125 // Jäätmekeskus kinnistu ja kinnistu piirkonna vee-ettevõtjaks.

Lähtudes eeltoodust ning tuginedes ÜVVKS § 1 lg 1, § 1 lg 2, § 2 lg 1, § 2 lg 2, § 3 lg 1, § 3 lg 2, § 7, § 9 lg 1, § 24 lg 2 ja kohaliku omavalitsuse korralduse seaduse § 22 lg 2, Jõelähtme Vallavolikogu

**o t s u s t a b:**

1. Mitte nõustuda AS-i Tallinna Vesi ettepanekuga määrata AS Tallinna Vesi Jõelähtme vallas, Rebala külas, Loovälja tee 125 // Jäätmekeskus toodud kinnisasja (katastritunnus 24504:004:0340) osas reovee ärajuhtimise ning puhastamise teenuse osutamiseks vee-ettevõtjaks.
2. Otsuse peale võib esitada vaide Jõelähtme Vallavolikogule (Postijaama tee 7, Jõelähtme küla, Jõelähtme vald, Harjumaa) haldusmenetluse seaduses sätestatud korras 30 päeva jooksul, arvates päevast, millal isik vaidlustatavast otsusest teada sai või oleks pidanud teada saama, või esitada kaebuse Tallinna Halduskohtule (Pärnu mnt 7, Tallinn) halduskohtumenetluse seadustikus sätestatud korras 30 päeva jooksul, arvates otsuse teatavakstegemisest.
3. Otsus jõustub teatavakstegemisest.

Väino Haab

vallavolikogu esimees

1. Ühisveevärgi ja -kanalisatsiooni seadus 523 SE. Seletuskiri, lk 14. [↑](#footnote-ref-1)